चुनाव नियराइल
चारू ओर लागे कि जहर बोआइल
कि देखअ ना भाई चुनाव नियराइल
साड़ी बाटात कहीं मुर्गा काटाला
दारू के बोतल प दुनिया के हाला
बूझे ना लोग बाटे पासा फेकाइल-
कि देखअ ना भाई चुनाव नियराइल
भाई पियक्कड़ के चम बाटे गोटी
आइल चुनाव खाई बकरा के बोटी
होई बेमारी त छूटी धाधाइल-
कि देखअ ना भाई चुनाव नियराइल
गँउवा-नगर में जे लेङा लगावे
सबसे अधिक धन भाई उ पावे
मार-फउदारी से सभे डेराइल-
कि देखअ ना भाई चुनाव नियराइल
जब मिली विजय भाई रही ना नाता
आइल चुनाव खूब ऑफर दीआता
गोड़वा प माथे के पगरी धराइल-
कि देखअ ना भाई चुनाव नियराइल
मिलेला ऑफर कि बोलअ का चाहीं
केने से बोलल जा केने से नाहीं
बाटे शरीफन के बुद्धि हेराइल-
कि देखअ ना भाई चुनाव नियराइल
नेतन के भरेला सोना के थाली
जनता त खाली बजावेला ताली
जनता के देश ह जनते पेराइल-
कि देखअ ना भाई चुनाव नियराइल
– आकाश महेशपुरी
दिनांक- 05/01/2021
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva kas_Deva bho_Deva mag_Deva bho_Deva bho_Deva bho_Deva hin_Deva bho_Deva bho_Deva bho_Deva bho_Deva mai_Deva bho_Deva bho_Deva bho_Deva bho_Deva bho_Deva bho_Deva mai_Deva hin_Deva